ผู้สูงอายุร้อยละ 40 เหลือฟันใช้งานไม่ถึง 20 ซี่ จัดประกวดคลิปพลังผู้สูงวัย...ใส่ใจดูแลช่องปาก
นายแพทย์สราวุฒิ บุญสุข รองอธิบดีกรมอนามัย กล่าวภายหลังเป็นประธานการประกาศรางวัลประกวดคลิปวิดีโอ พลังผู้สูงวัย … ใส่ใจดูแลช่องปาก ว่า ประเทศไทยเข้าสู่สังคมผู้สูงอายุ โดยมีประชากรอายุ 60 ปีขึ้นไปมากกว่าร้อยละ 10 ของประชากรทั้งประเทศ มาตั้งแต่ปี 2548 และในปี 2565 นี้ คาดจะเข้าสู่สังคมผู้สูงอายุโดยสมบูรณ์ โดยจะมีผู้สูงอายุเกินร้อยละ 20 ของประชากรทั้งหมด จากผลการสำรวจสภาวะทันตสุขภาพ ในปี 2560 พบว่า ผู้สูงอายุร้อยละ 52.6 เป็นโรคฟันผุที่ยังไม่ได้รับการรักษา ร้อยละ 36.3 เป็นโรคปริทันต์ และร้อยละ 16.5 เป็นโรครากฟันผุ ประกอบกับข้อมูลจากคลังข้อมูลสุขภาพกระทรวงสาธารณสุข ในปี 2564 พบผู้สูงอายุกว่าร้อยละ 40 เหลือฟันใช้งานไม่ถึง 20 ซี่ กรมอนามัยจึงเล็งเห็นความสำคัญในการสนับสนุน ให้มีการรวมกลุ่มในรูปแบบชมรมผู้สูงอายุ เพื่อให้เกิดการแลกเปลี่ยนเรียนรู้เพื่อป้องกันและแก้ปัญหาต่างๆ เนื่องจากเป็นการ บูรณาการความรู้ทักษะและประสบการณ์ของสมาชิก ทำให้เป็นผู้สูงอายุที่มีพฤฒิพลัง ซึ่งจากสถานการณ์การแพร่ระบาดของโรคโควิด-19 ที่ผ่านมา ทำให้ผู้สูงอายุได้รับผลกระทบต่อคุณภาพชีวิต ทั้งในแง่ความเจ็บป่วยทางกายและการถูกจำกัดการรวมกลุ่ม ทำให้ต้องอยู่บ้าน หรือที่พักอาศัย ไม่สามารถออกไปทำกิจกรรมต่างๆ ได้เหมือนเดิม ดังนั้น เพื่อกระตุ้นและส่งเสริมให้ผู้สูงอายุกลับมารวมตัวกันอีกครั้ง ตามแนวทางการส่งเสริมให้เกิดการกลับมาใช้ชีวิตในรูปแบบใหม่ กรมอนามัยจึงมอบให้สำนักทันตสาธารณสุขจัดกิจกรรมประกวดคลิปวิดีโอ หัวข้อ ‘พลังผู้สูงวัย … ใส่ใจดูแลช่องปาก’ ขึ้น เพื่อส่งเสริมให้คนไทยดูแลสุขภาพช่องปากอย่างต่อเนื่อง ตั้งแต่วัยเด็กจนเข้าสู่วัยผู้สูงอายุ ซึ่งจะช่วยลดปัญหาสุขภาพช่องปากได้อย่างยั่งยืน สำหรับกิจกรรมการประกวดคลิปวิดีโอ “พลังผู้สูงวัย … ใส่ใจดูแลช่องปาก” มีผู้เข้าร่วมการประกวดทั้งสิ้น 40 ทีม จาก 20 จังหวัด ใน 13 เขตสุขภาพ ซึ่งผลการตัดสิน รางวัลชนะเลิศ ได้แก่ “กินอยู่กับปาก อยากอยู่กับฟัน” โดยกลุ่ม สว.เสียงทอง จังหวัดมุกดาหาร รับเงินรางวัล 10,000 บาท พร้อมโล่ ฃผู้สนใจสามารถติดตามชมผลงานที่ส่งเข้าประกวด รวมถึงข้อมูลความรู้เรื่องการดูแลสุขภาพช่องปากและกิจกรรมต่างๆ ได้ทาง Facebook : “ฟันยังดี” (www.facebook.com/funyoungdee) และ LINE : @funyoungdee